Candidatul republican la președinție este acuzat de "incitare la violență politică" după ce a postat pe site-ul său de socializare, Truth Social, imagini cu Joe Biden legat de mâini și picioare, conform Sky News.
Donald Trump s-a confruntat cu noi critici după ce a postat o înregistrare video în care apare o imagine cu președintele Joe Biden legat ca un porc de pe haionul unei camionete care era în circulație.
Înregistrarea a alimentat acuzațiile potrivit cărora candidatul republican "incită la violență politică" în perioada premergătoare alegerilor prezidențiale, pe fondul unei retorici din ce în ce mai incendiare.
Videoclipul a fost filmat în Long Island, New York, joi, când Donald Trump a participat la priveghiul unui ofițer de poliție din New York, care a fost împușcat în timpul unui control în trafic.
După ce imaginile revoltătoare au apărut în spațiul public, Michael Tyler, directorul de comunicare al campaniei lui Joe Biden, a declarat: "Trump incită în mod regulat la violență politică și este timpul ca oamenii să-l ia în serios - întrebați-i doar pe ofițerii de poliție de la Capitoliu care au fost atacați protejând democrația noastră pe 6 ianuarie".